**קוצר**

**שבת צה. : תנו רבנן: ..הרודה חלות דבש, שגג בשבת חייב חטאת, הזיד ביום טוב - לוקה ארבעים, דברי רבי אליעזר. וחכמים אומרים: אחד זה ואחד זה אינו אלא משום שבות... א"ר אלעזר: מאי טעמא דרבי אליעזר? דכתיב ויטבל אותה ביערת הדבש וכי מה ענין יער אצל דבש? אלא לומר לך: מה יער, התולש ממנו בשבת - חייב חטאת, אף חלות דבש הרודה ממנו בשבת - חייב חטאת.**

**ירושלמי דף מח, ב: רבנן דקיסרין אמרין ההן דצייד כוורא וכל דבר שאתה מבדילו מחיותו חייב משום קוצר.**

**בבלי שבת פא: אמר רב הונא... חייב משום נוטע. רש"י שם: ד"ה מותר לקנח, האי פרפיסא, חייב משום תולש...**

**שם עד: תנו רבנן: התולש את הכנף, והקוטמו, והמורטו - חייב שלש חטאות. (ואמר) +מסורת הש"ס: [אמר]+ רבי שמעון בן לקיש: תולש חייב משום גוזז, קוטם חייב משום מחתך, ממרט חייב משום ממחק.**

**שבת קז: אמר שמואל: השולה דג מן הים, כיון שיבש בו כסלע חייב... אמר מר בר המדורי אמר שמואל: הושיט ידו למעי בהמה ודלדל עובר שבמעיה - חייב. מאי טעמא? אמר רבא: בר המדורי אסברא לי, לאו אמר רב ששת: האי מאן דתלש כשותא מהיזמי והיגי - מיחייב משום עוקר דבר מגידולו, הכא נמי - מיחייב משום עוקר דבר מגידולו. אמר אביי: האי מאן דתלש פיטרא מאונא דחצבא - מיחייב משום עוקר דבר מגידולו. מתיב רב אושעיא: התולש מעציץ נקוב - חייב, ושאינו נקוב - פטור. - התם לאו היינו רביתיה, הכא - היינו רביתיה.**

**רש"י שם: חייב: משום נטילת נשמה, דתו לא חיי. דלדל : עקר, שהפילתו על ידי דלדול זה. כשותא: וגדל מתוך ההיזמי, מריח הקרקע שההיזמי יונק ממנו. מיחייב: ואף על פי שאינו מחובר לקרקע.. מאוירא רבי.**

**חולין קכז: אמר שמואל: תאנים שצמקו באיביהן מטמאות טומאת אוכלין, והתולש מהן בשבת חייב חטאת; רש"י: חייב חטאת - אם לא יבשו עוקציהן..**

**עירובין ק: תני חדא: אחד אילן לח ואחד אילן יבש. ותניא אידך: במה דברים אמורים - בלח, אבל ביבש - מותר... לא קשיא; כאן - בימות החמה, כאן - בימות הגשמים. רש"י שם: יבש - שאין בו לחלוח, ולאו מחובר הוא. בימות החמה : יבש מותר, דליכא אפילו משום מראית העין, שהרי ניכר לכל שהוא יבש שאינו מוציא עלין, והא דקתני אסור: בימות הגשמים, שאין ניכר בין לח בין יבש, ואיכא משום מראית העין.**

**מכלל הסוגיות משמע שניתוק חיבור שאיננו קשור לחיות לא מהווה קצירה. גם לא הוזכר שום חיוב בעוקר יתד מהקרקע. א. האם צריך ממש ניתוק מצמיחה או מתנאי חיים הנדרשים לחיים. נפ"מ מה דין דג במים (משום קוצר?) הגדרת הבבלי עוקר דבר מבית גידולו הירושלמי מבדילו מחיותו. ב. הקוצר הקלאסי הוא בצומח מתוך קרקע. האם מרכיב הצומח/הקרקע הוא מהותי, או שניתן לחייב על קוצר בכל גידול המזין ומגדל כגון עובר במעי אמו? פשט סוגיות הבבלי מוביל לכיוונים שונים: א. הסוגיה בצה: ר' אליעזר משווה בין תלישת עץ/ענף מיער לרדיית דבש מחלה. החלה איננה מצמיחה ומזינה את הדבש אלא רק שומרת עליו. חכמים חולקים. יתכן שחלקו בעניין תלישה שאיננה מבית גידולו. ב. בסוגיה בפא: משווים בין אבן שצמחו ממנה עשבים לעציץ. מצד אחד התירו לקנח בו בשבת. מצד שני נאמר שחייבים בעציץ משום תולש. רש"י: אין ממש תלישה מדאורייתא בעציץ משום שעדיין נהנה מריח הקרקע. למדנו לשיטתו שצריך הנאה – הזנה מהקרקע. ג. הסוגיה בעד: משמע שם שבבעלי חיים אין דין קוצר/תולש אלא כגוזז צמר. גוזז אינו ממלאכת סידורא דפת. גוזז חייב למרות שהצמר איננו מקום חיות הצמר. הצמר אמנם צומח מתוך החי, אך כשהוא יוצא הוא כבר 'מת'. הוא לא מת כשגוזזים אותו. לעומת זאת כנף העוף חיה וניזונת מהעוף. ד. הסוגיה בקז: 1. מחברים בין צמחים, פטריות, צמחים טפילים, הוצאת דג ממים, והפלת עובר בהמה. בפשטות מדובר באותו אב – קוצר. 2. יש הבדל בין הוצאת דג ממים שאיננה מחייבת מיידית אלא לאחר נזק/פצע/מוות? לדג לבין תלישה מעציץ או כשותא מהיזמי שמחייבת מיד. 3. אפשרויות להבנת ההבדל: או שהסוגיה משווה בין שני אבות שונים (קצירה ונטילת נשמה) או שבדג שיכול לקפוץ מהמים, תלישה נחשבת רק לאחר זמן היוצר משמעות להוצאה מהמים. 4. אם אכן מדובר באותה מלאכה – תולש. למדנו שגם בדג נחשב תולש למרות שאיננו יונק מהמים, אלא המים הם 'חיותו' כלשון הירושלמי – 'ההומאוסטזיס' שלו. 5. שמואל בחולין קכז: אומר שגם אם תאנים הפסיקו יניקתן והתייבשו חייבים משום תולש. 6. פשטות עירובין ק: שיש מחלוקת בין תנאים האם תולש מאילן יבש חייב. סתמא דגמ': מותר עקרונית לתלוש ביבש.**

**ניתוח ראשוני של הסוגיות: א. במקור מחלוקת תנאים. האם תולש דווקא מבית גידולו יניקתו. סביר להניח שר' אליעזר המחייב רודה דבש מחלה סבר כמ"ד שלא צריך יניקה. ב. יש כיוונים שונים בעניין שייכות תלישה גם בחי. יתכן שעניין זה תלוי בשאלה האם תלישה היא ממקום יניקה בדווקא. ג. יתכן שמחלוקת התנאים היא גם מחלוקת הבבלי והירושלמי. הבבלי אכן הכריע בפשטות שצריך יניקה. יתכן ששמואל חלק. המג"א לקמן יעלה אפשרות שתאנים צמקו אך לא התייבשו לגמרי.**

**ראשונים**

**רש"י: שיטתו ברורה: א. חייב דווקא ביניקה, או 'שנהנה מ[ריח] הקרקע. ב. בבעלי חיים חייב משום נטילת נשמה.**

**רבינו חננאל שבת קח. : אמר שמואל [השולה] דג מן הים. אם הוציאו מן הים ולא שהה כדי יציאת נפש עד שהחזירו לים פטור שהרי לא עקר דבר מגידולו וגם לא הרגו ולא העתיקו נמי ממקום חיותו לגמרי אבל אם הניחו ביבשה עד שיבש בו כסלע לחלוחית המים חייב... בין סנפירין של דג ששם חייו. וכיון שיבש שם כאילו מת... הא דאמר שמואל הכניס ידו למעי בהמה ודלדל עובר שבמעיה חייב ואסיקנא חיוביה משום עוקר דבר מגידולו כדרב ששת דמאן דתלש [כשותא] מהיזמי והיגי [חייב] ומפרש בפ' בכל מערבין דקטלין לה להיזמתא ויבשה כשותא: אמר אביי האי מאן דתלש פיטורא מאונא דחצבא חייב משום עוקר דבר מגידולו. פי' פיטורא זה ממיני כמהין ופטריות... והכין נמי להעוקר פטריות מן אונא דחצבא אף על פי שהוא כלי חרס יוצא ונגדל ומאוירא ינקי. וכמה דאית לפיטורא במקום גידולו אית ביה כח דיניק מן אוירא. וכד מיעקר לא יניק מאוירא: מותיב רבה אושעיא תולש מעציץ נקוב חייב ומשאינו נקוב פטור דאלמא פיטורא באונא דחצבא כעשב בעציץ [שאינו] נקוב דמי ופרקינן התם לאו היינו רביתיה. הכא היינו רביתיה.**

**ר"ח: א. גם בצומח וגם בחי חייבים משום 'עוקר דבר מגידולו'. ב. קיבל את הגדרות הבבלי 'גידולו'. ג. בצומח משמעות העקירה מיידית, אולי משום שהשתרשות צריכה זמן צמיחה. בחי משמעות העקירה איננה מיידית, מכיוון שהאיברים נמצאים והצורך אינו מיידי שהרי אנו יודעים שדגים רבים קופצים מהמים. ורק כשהם נפגעים יש משמעות לעקירה. ד. אולי עוקר דבר מבית גידולו הוא תולדת קוצר לדעת הר"ח. בדף עה מסביר: בבהמה יקראו לעוקר דבר מבית גידולו גוזז, ובעוף יקראו לעוקר כנף גוזז הואיל ואין לו צמר.**

**רמב"ן שם: הא דאמרי' במושיט ידו למעי בהמה ודלדל עובר שבמעיה דחייב משום עוקר דבר מגדולו. קשה לי דהא גוזז ותולש כנף מן העוף כשהן חיין (ע"ד ב') לא מחייבינן להו תרתי חדא משום עוקר דבר מגידולו, וכן הנוטל שערו וצפרניו ושפמו (צ"ד ב') אין בהן דין עוקר דבר מגדולו דליחייב תרתי אלמא אין משום עוקר דבר מגדולו דהוא תולדה דקוצר אלא בגדולי קרקע, וה"נ משמע בבכורות (כ"ה א') גבי תולש צמר מבכור דתולש לאו היינו גוזז וכנגדו בי"ט מותר דלית ביה משום עוקר דבר מגדולו, ועוד דודאי קוצר ודש תרוייהו בחד גוונא גמרי' להו ממשכן כי היכי דאמרי רבנן (ע"ה א') אין דישה אלא בגדולי קרקע ה"נ אמרי ודאי אין קצירה אלא בגדולי קרקע,.. וי"ל דמדלדל עובר משום נטילת נשמה הוא חייב, והכי קאמר אף על גב דהאי עובר לית ליה בדידיה נשמה כיון דגידולו תלוי בנשמת אמו העוקרו משם נוטל נשמתו ממנו, דלאו מי א"ר ששת בגידולי קרקע כן דמאן דתלש כשותא מהיזמי שיניקתו תלוי בהיזמי כדאמרינן בעירובין בפ' בכל מערבין (כ"ח ב') דקטלין ליה להיזמתא ויבשה כשותא ומיחייב משום עוקר דבר מגידולו דהוא תולדה דקוצר, ה"נ בבעלי חיים מחייב משום עוקר דבר מגידולו דהוא משום נטילת נשמה דומיא דחובל שהוא משום נטילת נשמה מאבר אחד וסירכא דלישנא נקט וכן נראה הפי' הזה מדברי ה"ר משה הספרדי ז"ל בפ' אחד עשר מהלכותיו. ומה שאמרו בירושלמי בפ' כלל גדול רבנן דקסרין אמרין ההין דצד נונא וכל דבר שהוא מבדילו מחיותו חייב משום קוצר לא אתיא כשיטתא דגמ' דילן.**

**רמב"ן ובית מדרשו: א. עוקר דבר מגידולו הוא תולדת קוצר. ב. שייך דווקא בגיד"ק כמו דש. ג. בחי יש גוזז לר' יהודה, ולרבנן נטילת נשמה היא בחי. ד. הירושלמי אכן חולק וסובר שיש קצירה בחי.**

**רמב"ם שבת ח ג: הקוצר כגרוגרת חייב, ותולש תולדת קוצר הוא, וכל העוקר דבר מגידוליו חייב משום קוצר, לפיכך צרור שעלו בו עשבים וכשות שעלה בסנה ועשבים שצמחו על גב החבית, התולש מהן חייב שזה הוא מקום גידולן, אבל התולש מעציץ שאינו נקוב פטור מפני שאין זה מקום גידולו, ועציץ נקוב בכדי שורש קטן הרי הוא כארץ והתולש ממנו חייב.**

**שם הל' ד: תאנים שיבשו באיביהן וכן אילן שיבשו פירותיו בו, התולש מהן בשבת חייב אף על פי שהן כעקורין לענין טומאה**

**רמב"ם שבת ח ז: הדש כגרוגרת חייב ואין דישה אלא בגדולי קרקע, והמפרק הרי הוא תולדת הדש, החולב את הבהמה חייב משום מפרק.**

**רמב"ם שם יא א: השוחט חייב ולא שוחט בלבד אלא כל הנוטל נשמה לאחד מכל מיני חיה ובהמה ועוף ודג ושרץ בין בשחיטה בין בנחירה או בהכאה חייב, החונק את החי עד שימות הרי זה תולדת שוחט, לפיכך אם העלה דג מספל של מים והניחו עד שמת חייב משום חונק, ולא עד שימות אלא כיון שיבש בו כסלע בין סנפיריו חייב שעוד אינו יכול לחיות, הושיט ידו למעי הבהמה ודלדל עובר שבמעיה חייב.**

**רמב"ם שם כא ו: התולש חייב משום קוצר, לפיכך אסור לרדות דבש מכוורת בשבת מפני שהוא כתולש, אין עולין באילן בין לח בין יבש ואין נתלין באילן ואין נסמכין באילן, ולא יעלה מבעוד יום לישב שם כל היום כולו, ואין משתמשין במחובר לקרקע כלל גזרה שמא יתלוש.**

**מצד אחד כתב שבעימור ודישה חייבים דווקא בגידולי קרקע, ולא הזכיר זאת בקוצר. אם נאמר שקוצר לאו דווקא בגידו"ק מהלך הסוגיה בקז: זורם יותר. מצד שני כתב "עוקר דבר מגידוליו" כלשון הבבלי ולא כלשון הירושלמי. גם במלאכת דישה סתר א"ע, וכתב שמפרק שהוא תולדת דש שייך בבעלי חיים.**

**מנחת חינוך (מוסך השבת קוצר, ג): א. מקשה מפשט הסוגיה בקז: המחברת בין מדלדל עובר לקוצר על ההבנה שהקוצר אצל הרמב"ם הוא אך ורק בגד"ק לדעתו צריך לומר שגדרי מלאכת דש ומלאכת קוצר שווים. ב. אכן הרמב"ם כותב ש"אין דישה אלא בגד"ק", אך מיד אחר כך הרמב"ם מוסיף שגם חולב חייב משום דש. ג. מיישב את הסתירה לפי "המגיד משנה", שכותב שגם בעלי חיים הם בגדר של גד"ק, כיוון שהם גדלים וניזונים מן הקרקע, למרות שהחיבור הפיזי שלהם 'גמיש'. ד. מה שכתב בפרק יא, א שמדלדל עובר ושולה דג חייבים משום שוחט, זה רק צד אחד של החיוב, ובאמת חייבים גם משום קוצר.**

**דבר אברהם (ח"א סי' כד, ענף א) הקשה על המנ"ח: א. הרמב"ם כותב שהמדלדל עובר חייב משום נטילת נשמה ולא הזכיר חיוב נוסף בקוצר. ב. החידוש הגדול - שמלאכת קוצר נוהגת בבעלי חיים - הושמט, והרי העיקר חסר מן הספר. כנ"ל החידוש שבעלי חיים הם גידולי קרקע.**

**הסבר הרמב"ם לענ"ד על פי ר' אברהם בן הרמב"ם שהובא גם ב'שביתת השבת' לר' יצחק מלצן תלמידו של ר' ישראל סלנטר שעלה עם בעלי המוסר לירושלים ה, ב: א. גם אם נזקקים לומר שבדש ומעמר חייבים דווקא בגידו"ק, אין צריך להזכיר זאת בקוצר שהרי עצם עניינו ניתוק מקרקע. כמו כן הרמב"ם לא מביא כל הלכה שאיננה מוזכרת בגמ' אלא אם ראה צורך מיוחד לחדש אותה. ב. אכן קצירה לא נוהגת בבעלי חיים, ולכן הרמב"ם הביא רק את חיוב המדלדל עובר מצד נטילת נשמה. ג. לכאורה נראה שהרמב"ם סותר את עצמו בדש, וכל התירוצים יהיו דחוקים. האמת, על פי ר' אברהם בן הרמב"ם היא שדברי הרמב"ם בדווקא: עצם אמירתו והדגשתו היא שלמרות שאב המלאכה דש שייך רק בגידולי קרקע, הרי תולדת המלאכה יכולה להיות גם לא בגידולי קרקע. שיטת הרמב"ם שתולדה היא דימיון עקרוני בתכלית המלאכה ולאו דווקא במימד הפיזי. לכן אם תכלית המלאכה היא פירוק דבר מקליפת ההגנה והשמירה שלו, בית המגן שסייע בשמירתו, דין זה יהיה שייך לא רק בצומח אלא בכל מזון.ז"ל ר' אברהם בן הרמב"ם: זה שהקשית בתחלתה מדקי"ל אין דישה אלא בגידולי קרקע אין ראוי למי שיבין ענין האב ומעינו ותולדתו להקשותה כלל. שהתולדה אע"פ שהיא דומה לאב אינה לא אב ולא מעין האב אלא הפרש יש ביניהם. ושאמרת והמפרק הוא הדש אינו כן אלא מפרק תולדה דדש שאין לומר שהסחיטה לענבים או חליבה לעזים דישה... והואיל ומפרק תולדה דדש אין להקשות מדקי"ל אין דישה אלא מגידולי קרקע. הדישה שהיא האב אינה אלא בגדו"ק והמפרק שהיא תולדה דדש ישנו בגדו"ק ושלא בגדו"ק. אכן גם בדבש פוסק הרמב"ם שהוא כתולש. ניתן להסבירו בשתי דרכים: א. רק מדרבנן אסור, הואיל ודבש אינו גידו"ק. ב. מדאורייתא אסור משום שתולדת תולש שייכת גם בדברים שאינם גידו"ק.**

**בעניין תולש פרי יבש/אילן יבש. בניגוד לרש"י הרמב"ם פסק שכל הקוצר ממקום הגידול חייב גם אם יבש לחלוטין ואינו יונק בפועל. רמב"ם אזיל במחלוקתו עם רש"י גם בחורש. בניגוד לרש"י הרמב"ם לא קישר חופר להצמחה. הסוגיה בעירובין איננה רלוונטית להרמב"ם שהתייחס רק לנושא העלייה על העץ לענ"ד מחייב בכל גווני, ולא חילק בין ימות החמה לימות הגשמים. בניגוד לרש"י ולמגן אברהם שלא מחייבים ביבש ממש אלא רק בפרי שהצטמק.**